Oct 04,2017
5 నెలల గరిష్టానికి కీలక రంగాల వృద్ధి
న్యూఢిల్లీ: బొగ్గు, సహజ వాయువు, విద్యుత్‌ రంగాల మేటి ప్రదర్శనతో కీలక రంగాల వృద్ధి అయిదు నెలల గరిష్టానికి చేరింది. గత ఆగస్టు మాసంలో కీలక రంగాల వృద్ధిలో 4.9 శాతంగా నమోదు అయినట్టుగా ప్రభుత్వం అధికారికంగా వెల్లడించిన గణాంకాలు తెలిపాయి. గత ఏడాది ఇదే కాలంలో కీలక రంగాల వృద్ధి 3.1 శాతంగా నమోదైంది. గత మార్చి తరువాత కీలక రంగాల వృద్థి ఈ స్థాయిలో నమోదు కావడం ఇదే తొలిసారి. అంతకు ముందు జులై మాసంలో ఈ రంగాల వృద్ధి 2.6శాతంగా ఉంది. బొగ్గు, సహజవాయువు, విద్యుత్‌ రంగాలు వరుసగా 15.3%, 4.2%, 10.3శాతానికి పెరిగాయని ప్రభుత్వం తన గణాంకాల్లో వెల్లడించింది. మరోవైపు ముడి చమురు, ఎరువులు, సిమెంట్‌ రంగాల్లో ప్రతికూల వృద్ధి నమోదు అయింది. ఇదే సమయంలో చమురు శుద్ధి ఉత్పత్తుల రంగం 2.4 శాతం, ఉక్కు రంగం 3శాతానికి పడిపోయాయి. ఏప్రిల్‌-ఆగస్టు మధ్య కాలంలో కీలక రంగాల్లో వృద్ధి 3.0 శాతంగా నమోదు అయింది. గత ఏడాది ఇది 5.4శాతంగా నమోదైంది.
మీ స్నేహితులకు రికమెండ్ చెయ్యండి